b'\n_START_ARTICLE_\nPtolemaios\n_START_SECTION_\nElust\n_START_PARAGRAPH_\nTema isiklikust elust pole palju teada, arvatakse, et ta s\xc3\xbcndis ja elas kogu oma elu Egiptuses, mis oli sel ajal Rooma riigi provints. Perekonnanime j\xc3\xa4rgi oletatakse, et tegu oli kreeklase v\xc3\xb5i helleniseerunud egiptlasega. Eesnimi viitab sellele, et tema (v\xc3\xb5i keegi ta vanematest) oli saanud Rooma kodanikuks._NEWLINE_Araabia allikate j\xc3\xa4rgi arvatakse, et Klaudios Ptolemaios oli p\xc3\xa4rit \xc3\x9clem-Egiptusest.\n_START_SECTION_\nT\xc3\xa4htsusest\n_START_PARAGRAPH_\nPtolemaiosest on j\xc3\xa4rele j\xc3\xa4\xc3\xa4nud mitu olulist t\xc3\xb6\xc3\xb6d, sealhulgas optikast ja muusikateooriast. Kuid k\xc3\xb5ige kuulsamad on tema astronoomia-, geograafia- ja astroloogiaalased saavutused.\n_START_SECTION_\nAstroloogias\n_START_PARAGRAPH_\nOma peamises astroloogiaraamatus "Tetrabiblos" p\xc3\xbc\xc3\xbcdis ta astroloogiat esitada igati ratsionaalselt, p\xc3\xb5hjalikult ja s\xc3\xbcstemaatiliselt. Seda raamatut saatiski suur edu antiikajal ja ka islamimaailmas. Raamat oli v\xc3\xa4ga tuntud ka keskaegses Euroopas.\n_START_SECTION_\nGeograafias\n_START_PARAGRAPH_\nPtolemaiose tuntuim geograafiateos on "Geographia". Selles v\xc3\xb5ttis ta kokku k\xc3\xb5ik Rooma impeeriumi aegsed geograafiateadmised. Rooma riigist kaugemalt j\xc3\xa4\xc3\xa4vate alade kirjeldused ei ole tal aga alati usaldusv\xc3\xa4\xc3\xa4rsed._NEWLINE_Selles teoses kasutas Ptolemaios koordinaatide v\xc3\xb5rku, v\xc3\xb5ttes laiuse aluseks ekvaatori. Pikkuskraadide alguseks (nullmeridiaaniks) valis ta l\xc3\xa4\xc3\xa4nepoolseima piirkonna, mida teadis \xe2\x80\x93 Roheneemesaared. Ptolemaios t\xc3\xa4iustas ka kaartide projektsioone.\n_START_SECTION_\nAstronoomias\n_START_PARAGRAPH_\nIlmselt k\xc3\xb5ige suuremaks osutus Ptolemaiose m\xc3\xb5ju astronoomias. Tema araabiakeelse nime j\xc3\xa4rgi tuntud teos "Almagest" (eesti keeles "Suurim ehitus"), oli j\xc3\xa4rgmise viieteistk\xc3\xbcmne sajandi jooksul tuntuim ja hinnatuim astronoomiateos. Selles raamatus avaldas Ptolemaios oma maailmapildi, mis oli geotsentrilise maailmas\xc3\xbcsteemi eri juht. See oli parim geotsentriline maailmas\xc3\xbcsteem ja sellest sai geotsentrilise maailmas\xc3\xbcsteemi s\xc3\xbcnon\xc3\xbc\xc3\xbcm.\n_START_SECTION_\nMuusikas\n_START_PARAGRAPH_\nPtolemaios l\xc3\xb5i selgelt ja t\xc3\xa4pselt s\xc3\xb5nastatud \xc3\xb5petuse muusikateooriast pealkirjaga "Harmonika". Selles kritiseerib ta nii Pythagorast kui ka Aristoxenost; Pythagorast j\xc3\xa4relduste p\xc3\xa4rast, millel puuduvad seosed vaadeldavate fenomenidega, ja Aristoxenost intervallide ebat\xc3\xa4pse m\xc3\xa4\xc3\xa4ratlemise p\xc3\xa4rast selle asemel, et kasutada nende kirjeldamiseks t\xc3\xa4pseid matemaatilisi suhtarve. Ptolemaios jagas oktavi 7 astmeks.'